Alternativets forperson kalder kommentaren helt uden for skiven. Folketingskandidaten bag opslaget vil ikke uddybe overfor TV 2.

Rolf Bjerre, der stiller op til Folketinget som kandidat for Alternativet, kalder i et Facebook-opslag udlændinge-, integrations- og boligminister Inger Støberg (V) for ”terrorist.”

Rolf Bjerres opslag, der nu er blevet fjernet. Foto: Screenshot / Facebook/TV 2

”Støjberg er terrorist”, lyder formuleringen, der bliver efterfulgt af at et hjerte.

Efterfølgende forklarer Rolf Bjerre, at Støjberg - i hans optik - er så krænkende og ødelæggende for sammenhængskraften, at det kun kan beskrives som landsskadende virksomhed.

Kort levetid

Rolf Bjerres opslag nåede dog kun at ligge på Facebook i lidt over to timer, inden det blev fjernet igen og kort tid efter erstattet af en undskyldning.

Opslaget om vores integrationsminister er blevet fjernet fordi det ikke spiller ind i Alternativet overordnede ramme, og... Posted by Rolf Bjerre on Friday, August 31, 2018

Den lyder blandt andet: "Opslaget om vores Integrationsminister er blevet fjernet, fordi det ikke spiller ind i Alternativets overordnede ramme, og det er jeg blevet gjort opmærksom på..

Undskylder overfor Inger Støjberg

Dernæst kommer Rolf Bjerre med en decideret undskyldning overfor Inger Støjberg.

- Jeg vil gerne undskylde over for Inger Støjberg. Det var helt ude af proportioner, det jeg skrev. Og i øvrigt slet ikke i harmoni med Alternativets værdier og debatdogmer. En vigtig del af Alternativets dna er at indrømme, når man begår fejl. Og det her var en kæmpe fejl.

TV 2 har været i kontakt med Rolf Bjerre, som oplyser, at han ikke vil kommentere sagen yderligere.

Alvorlig kammeratlig samtale

Tilbagetrækningen af opslaget kommer efter, at Rolf Bjerre har haft en længere samtale med Alternativets forperson, Michael Jellesmark. der kalder opslaget helt uden for skiven.

- Man kalder selvfølgelig ikke en siddende minister for terrorist, uanset hvor meget man ønsker at komme ud med egne budskaber, siger han til TV 2.

Michael Jellesmark uddyber:

- Det er overraskende, at han går uden for Alternativets værdier og debatdogmer.

Graverende fejl

Michael Jellesmark kalder det en "alvorlig kammeratlig samtale", der endte med, at Rolf Bjerre indså, at han måtte trække i land.

- Efter en længerevarende samtale, kunne han godt se, at det ikke var ok. Når vi laver en fejl, så retter vi den. Det var en graverende fejl.

Forpersonen vil ikke udelukke, at det kan få konsekvenser for Rolf Bjerre, men vil ikke uddybe hvordan.

- Det har jeg ikke lyst til at udtale mig om. Hvis det kommer på tale, så bliver det en intern sag, siger Michael Jellesmark.